
Atodiad 7
Dulliau Holi i'w Defnyddio 
Dylai ymchwilydd allu gofyn cwestiynau sy'n herio ac yn profi hygrededd y wybodaeth sy'n cael ei rhoi mewn modd sy'n broffesiynol ac nad yw'n dychryn y sawl sy'n cael ei gyfweld
Mae nifer o wahanol fathau o gwestiynau y gallai ymchwilydd eu defnyddio yn ystod cyfarfod ymchwilio i'w helpu i reoli'r cyfarfod a chasglu ffeithiau llawn y mater gan y sawl sy'n cael ei gyfweld.

	Cwestiynau agored 
Mae'r rhain yn annog y sawl sy'n cael ei gyfweld i siarad. Gallant ddarparu ffynhonnell gyfoethog o wybodaeth y gall ymchwilydd wedyn fynd ati i'w harchwilio'n fanylach
	Er enghraifft 
· Eglurwch i mi beth yn union welsoch chi….
· Disgrifiwch beth yn union ddigwyddodd…
· Dywedwch wrthyf beth glywsoch…

	Cwestiynau caeedig/penodol 
Fel arfer mae'r rhain yn rhoi ateb cadarnhaol, negyddol neu ateb pendant. Gallant fod yn ddefnyddiol i gasglu ffeithiau penodol a gallant helpu rhywun sy'n rhy siaradus i ganolbwyntio.

	Er enghraifft
· Faint o'r gloch wnaethoch chi adael eich gweithle?
· Faint o weithiau ddigwyddodd hynny?
· A fuoch chi'n siarad â'ch rheolwr am hynny?
· Pwy arall oedd yno?

	Cwestiynau treiddgar 
Mae'r rhain yn gallu profi pa mor gadarn yw adroddiad yr un sy'n cael ei gyfweld a herio unrhyw anghysonderau. Fodd bynnag, mae'n bwysig geirio'r cwestiynau hyn fel eu bod yn chwilfrydig yn hytrach nag yn holiadol 
	Er enghraifft 
· Pan fyddwch yn dweud ei bod yn ymosodol beth yn union ydych chi'n ei olygu?
· Dywedoch chi'n gynharach fod x ...  dywedwch fwy wrthyf am hynny.

	Cwestiynau am deimladau
Mae'r rhain yn gallu helpu'r sawl sy'n cael ei gyfweld i ganolbwyntio ar yr hyn sy'n bwysig iddo ef a dangos ei gredoau. Fodd bynnag, dylid eu defnyddio'n gynnil gan mai prif nod y cyfarfod yw cadarnhau gwir ffeithiau'r mater.
	Er enghraifft 
· Beth oedd yn bwysig ichi am hynny?
· Beth sy'n eich poeni fwyaf am yr hyn a ddigwyddodd?

	Gofyn "Beth arall”
Mae'n helpu ymchwilydd i ymchwilio'n fanylach y tu hwnt i'r wybodaeth gychwynnol a ddarparwyd. Fodd bynnag, mae angen gofalu bod hyn yn cael ei ofyn mewn modd sensitif. 
	Er enghraifft 
· Beth arall allwch chi ei ddweud wrthyf am beth ddigwyddodd?
· Beth arall y mae angen i mi ei wybod am y mater?

	Crynhoi 
Mae'n rhoi cyfle i sicrhau bod y wybodaeth gywir yn cael ei chofnodi. Mae hefyd yn rhoi cyfle i'r sawl sy'n cael ei gyfweld ystyried yr hyn y mae wedi'i ddweud i gywiro unrhyw wallau ac i roi rhagor o fanylion lle mae bylchau.
	Er enghraifft
· Felly, a gaf i gadarnhau mai'r hyn yr ydych yn ei ddweud wrthyf yw eich bod wedi gadael eich gweithle am 10am oherwydd bod problem gartref ac nad oeddech wedi dychwelyd i'r gwaith. Ydy hynny'n gywir?



Gall rhai mathau o gwestiynau rwystro ymchwiliad a dylid eu hosgoi lle bynnag y bo'n bosibl 

Dulliau holi i'w hosgoi 

	Cwestiynau holiadol:
Nod yr ymchwiliad yw cadarnhau'r ffeithiau yn hytrach na holi rhywun yn ddwys. Er eu bod yn angenrheidiol weithiau, gall cwestiynau "pam" wneud pobl yn amddiffynnol ac yn gaeedig.
	Er enghraifft: 
Yn lle "Pam wnaethoch chi hynny?" gofynnwch "Beth wnaeth i chi benderfynu gwneud hynny?”

	Cwestiynau arweiniol:
Gall y rhain arwain y sawl sy'n cael ei gyfweld i ddarparu'r ateb y mae'r ymchwilydd yn gobeithio neu'n disgwyl ei glywed.

	Er enghraifft:
Yn lle "Ydych chi'n meddwl ei fod yn gorymateb efallai?" gofynnwch "Beth oedd eich barn am ei ymateb?”

	Gofyn nifer o gwestiynau ar yr un pryd:
Mae'r rhain yn arwain at ddryswch a bydd y sawl sy'n cael ei gyfweld yn ateb y cwestiwn a glywodd yn gyntaf, yn olaf neu'r rhan y mae fwyaf cyfforddus yn ei hateb.
	Er enghraifft:
Yn lle gofyn "Beth yw eich rôl, ydych chi'n ei hoffi a pham?", gofynnwch bob cwestiwn yn unigol.

